Dodetal laer ná Pongola-ongeluk(Foto: @TrafficRTMC/Twitter) Die dodetal ná die gru-ongeluk in Pongola die afgelope naweek is Maandag aangepas nadat een van die slagoffers se liggame twee keer getel is. Robert Mckenzie, woordvoerder van die KwaZulu-Natalse nooddienste, sê die dodetal weens die ongeluk is 20. Altesame 18 kinders is in die ongeluk dood, asook ŉ onderwyser en die bestuurder. “Die polisie se forensiese kenners het Maandag besef dat een van die liggame twee keer getel is,” sê hy. Maroela Media het vroeër berig dat ŉ bakkie en ŉ vragmotor in ŉ kop-aan-kop-botsing betrokke was. Die betrokke vragmotorbestuurder, die enigste oorlewende van die ongeluk, het reeds in die Pongola-landdroshof verskyn. Aanklagte van strafbare manslag staar die 28-jarige Sibusiso Siyaya in die gesig. Nomagugu Simelane, waarnemende premier van KwaZulu-Natal, en Sipho Hlomuka, LUR vir vervoer, gemeenskapsveiligheid en skakeling in die provinsie, het vandag die families van die slagoffers besoek om hul medelye te betuig. ŉ Besoek aan die ongelukstoneel is ook saam met ŉ span kundiges afgelê. “Die voorlopige ondersoek dui op ŉ menslike fout en versuim om die padreëls na te kom as die oorsaak van die ongeluk,” sê Mckenzie. Die regering se afvaardiging beraadslaag met onderwysers en leerders van die vyf betrokke skole. Een van dié skole, Independent Primary, het tien van sy leerders in die ongeluk verloor. Planne sal later vandag bekend gemaak word oor hoe die betrokke staatsdepartemente die slagoffers se geliefdes gaan help.